Κυριάκος Μητσοτάκης

Ο Κυριάκος Μητσοτάκης (Αθήνα, 4 Μαρτίου 1968) είναι Έλληνας πολιτικός, πρόεδρος της Νέας Δημοκρατίας (Ν.Δ.) από τις 10 Ιανουαρίου 2016 και πρωθυπουργός της Ελληνικής Δημοκρατίας από τις 7 Ιουλίου 2019. 

Είναι γιος του πρώην προέδρου της Ν.Δ. και πρώην πρωθυπουργού Κωνσταντίνου Μητσοτάκη. Σπούδασε στα πανεπιστήμια Χάρβαρντ και Στάνφορντ. Είναι εν ενεργεία βουλευτής της Νέας Δημοκρατίας από τις εκλογές του 2004. Εξελέγη πρόεδρος της Νέας Δημοκρατίας στο β΄ γύρο των εσωκομματικών εκλογών τον Ιανουάριο του 2016, νικώντας τους εσωκομματικούς του αντιπάλους Βαγγέλη Μεϊμαράκη, Απόστολο Τζιτζικώστα και Άδωνι Γεωργιάδη. Η Νέα Δημοκρατία κέρδισε τις βουλευτικές εκλογές του 2019 με 39,85% και ο Κυριάκος Μητσοτάκης, ως πρόεδρός της, σχημάτισε αυτοδύναμη Κυβέρνηση.

Βιογραφικό 
Γεννήθηκε στην Αθήνα στις 4 Μαρτίου 1968. Είναι ο μοναχογιός και το τελευταίο από τα τέσσερα παιδιά του πρώην πρωθυπουργού της Ελλάδας Κωνσταντίνου Μητσοτάκη και της Μαρίκας Γιαννούκου. Από την πλευρά του πατέρα του, κατάγεται από οικογένεια πολιτικών και είναι απόγονος της αδερφής του Ελευθέριου Βενιζέλου. Μεταξύ άλλων, είναι δισέγγονος του πολιτικού Κωστή Μητσοτάκη, εγγονός του Κυριάκου Μητσοτάκη και αδελφός της πρώην υπουργού Εξωτερικών Ντόρας Μπακογιάννη. Όταν ήταν έξι μηνών, ο πατέρας του διέφυγε στο εξωτερικό και η οικογένειά του τέθηκε υπό κατ' οίκον περιορισμό από τη χούντα. Έναν χρόνο αργότερα, δόθηκε διαβατήριο στη μητέρα του και έτσι αναχώρησαν για το Παρίσι, όπου βρισκόταν ο Κωνσταντίνος Μητσοτάκης.

Αποφοίτησε από το Κολλέγιο Αθηνών το 1986 και σπούδασε Κοινωνικές Επιστήμες στο Χάρβαρντ, όπου βραβεύτηκε για τη διπλωματική εργασία που εκπόνησε με θέμα τις σχέσεις Ελλάδας-ΗΠΑ. Έκανε μεταπτυχιακό επάνω στην Ευρωπαϊκή Ενοποίηση στο Στάνφορντ και στη Διοίκηση Επιχειρήσεων στο Χάρβαρντ (ΜΒΑ).

Το 1997 νυμφεύτηκε την πολωνικής καταγωγής Μαρέβα Γκραμπόφσκι, επιχειρηματία και πρώην τραπεζικό στέλεχος. Έχουν αποκτήσει τρία παιδιά: τη Σοφία, τον Κωνσταντίνο και τη Δάφνη.

Ομιλεί, πέραν των ελληνικών, αγγλικά, γαλλικά και γερμανικά.

Επαγγελματική σταδιοδρομία
Έχει εργαστεί στις αγγλικές Chase Investment (περίοδος Ιανουάριος - Μάρτιος 1992) και McKinsey (πρακτική εξάσκηση Απρίλιος-Μάιος 1993, σύμβουλος 1995-1997) και σε θυγατρικές των ελληνικών τραπεζών Alpha και Εθνική. Ήταν ιδρυτής και γενικός διευθυντής (CEO) της NBG Venture Capital (1999-2003).

Πολιτική σταδιοδρομία

Βουλευτής και υπουργός 
Στις εκλογές του Μαρτίου 2004 και του Σεπτεμβρίου 2007, εξελέγη βουλευτής της Νέας Δημοκρατίας, πρώτος σε ψήφους στην Β΄ Εκλογική Περιφέρεια Αθηνών.

Στις 25 Ιουνίου 2013, ανέλαβε τη θέση του υπουργού Διοικητικής Μεταρρύθμισης και Ηλεκτρονικής Διακυβέρνησης στην κυβέρνηση Αντώνη Σαμαρά, μετά τον πρώτο ανασχηματισμό, θέση που διατήρησε μέχρι τις 27 Ιανουαρίου 2015. Ως υπουργός, επέβλεψε πρόγραμμα κινητικότητας 12.000 δημοσίων υπαλλήλων που οδήγησε στην απομάκρυνση των καθαριστριών του Υπουργείου Οικονομικών και εκατοντάδων σχολικών φυλάκων, ενώ υπάλληλοι της δημοτικής αστυνομίας και διοικητικοί υπάλληλοι των πανεπιστημίων μετακινήθηκαν σε άλλες θέσεις.

Πρόεδρος της Νέας Δημοκρατίας και αρχηγός της Αξιωματικής Αντιπολίτευσης 
Μετά την ήττα της ΝΔ στις βουλευτικές εκλογές του Ιανουαρίου του 2015, ο Κυριάκος Μητσοτάκης ορίστηκε κοινοβουλευτικός εκπρόσωπος του κόμματός του. Τον Σεπτέμβριο του 2015 έθεσε υποψηφιότητα για πρόεδρος της Νέας Δημοκρατίας. Στον πρώτο γύρο των εσωκομματικών εκλογών, που διεξήχθη στις 20 Δεκεμβρίου, ο Μητσοτάκης έλαβε 115.162 ψήφους, ποσοστό 28,5%, έντεκα ποσοστιαίες μονάδες λιγότερες από το Βαγγέλη Μεϊμαράκη, ο οποίος επίσης πέρασε στο δεύτερο γύρο. Ο Άδωνις Γεωργιάδης ανακοίνωσε τη στήριξή του στην υποψηφιότητα του Μητσοτάκη, ενώ ο Απόστολος Τζιτζικώστας κράτησε ουδέτερη στάση. Στο δεύτερο γύρο, που πραγματοποιήθηκε στις 11 Ιανουαρίου 2016, ο Μητσοτάκης επικράτησε του Μεϊμαράκη με ποσοστό 52,43% και εξελέγη πρόεδρος του κόμματος. Ο Μεϊμαράκης απέσπασε την πλειοψηφία των ψήφων στην επαρχία και σε αθηναϊκές συνοικίες όπου κατοικούν λαϊκά και μικροαστικά στρώματα, ενώ ο Μητσοτάκης υπερίσχυσε στις αστικές περιοχές και τις συνοικίες εύπορων οικονομικά στρωμάτων, όπου συγκεντρώνονταν και οι περισσότεροι ψηφοφόροι στις εσωκομματικές εκλογές.

Ο Μητσοτάκης όρισε αντιπροέδρους του κόμματος τον Κωστή Χατζηδάκη και τον Άδωνι Γεωργιάδη.

Με απόφαση του Μητσοτάκη διαγράφηκαν από τη ΝΔ τον Οκτώβριο του 2017 η βουλευτής Β' Αθηνών Κατερίνα Παπακώστα, η οποία ίδρυσε τη Νέα Ελληνική Ορμή, και τον Φεβρουάριο του 2018 ο Ευάγγελος Αντώναρος, υψηλόβαθμο στέλεχος των κυβερνήσεων Κώστα Καραμανλή.

Ο Μητσοτάκης αντιτάχθηκε στη συμφωνία των Πρεσπών, χαρακτηρίζοντάς την «εθνική ήττα και εθνικό λάθος», κατά τη συζήτηση για την κύρωσή της στη Βουλή των Ελλήνων τον Ιανουάριο του 2019. Απέδωσε τη συνομολόγησή της στην ύπαρξη συμφωνίας για την ακύρωση της μείωσης των συντάξεων με αντάλλαγμα την υπογραφή της συμφωνίας και κατηγόρησε τον πρωθυπουργό Αλέξη Τσίπρα ότι υπήρξε ο πρώτος Έλληνας πρωθυπουργός σε διάστημα 30 ετών που αναγνώρισε την ύπαρξη «μακεδονικής» εθνότητας και γλώσσας.

Στις ευρωεκλογές της 26ης Μαΐου 2019, η Νέα Δημοκρατία επικράτησε, με διαφορά 9,37%, έναντι του ΣΥΡΙΖΑ.

Πρωθυπουργός

Στις εθνικές εκλογές της 7ης Ιουλίου 2019, η Νέα Δημοκρατία κέρδισε με ποσοστό 39,85% και διαφορά 8,32% από τον ΣΥΡΙΖΑ. Στις 8 Ιουλίου 2019, ο Κυριάκος Μητσοτάκης ορκίστηκε πρωθυπουργός της Ελλάδος. Στις 9 Ιουλίου 2019 ορκίστηκαν τα μέλη της κυβέρνησης του.

Στις 10 Ιουλίου 2019 μεταφέρθηκαν υπό την άμεση εποπτεία του πρωθυπουργού η Εθνική Υπηρεσία Πληροφοριών και η Γενική Γραμματεία Ενημέρωσης και Επικοινωνίας. Την ίδια μέρα το νέο υπουργικό συμβούλιο συνεδρίασε στη Βουλή. Άμεσα αποφασίστηκε η διεξαγωγή των συνεδριάσεων του υπουργικού συμβουλίου να πραγματοποιούνται στο Μέγαρο Μαξίμου. Η αίθουσα συνεδρίασης ονομάστηκε «Δημήτρης Στεφάνου», στη μνήμη του ομώνυμου πρώην Γενικού Γραμματέα του υπουργείου Διοικητικής Μεταρρύθμισης.

Κριτική

Σκάνδαλο της Siemens 

Μερίδα των ελληνικών ΜΜΕ κατηγόρησαν τον Μητσοτάκη για χρηματισμό από την εταιρεία Siemens το 2008, όταν ξέσπασε το σκάνδαλο της γερμανικής εταιρείας στην Ελλάδα. Τον Ιούνιο του 2008 δημοσιεύτηκαν στον ελληνικό Τύπο διάφορα τιμολόγια ηλεκτρονικού εξοπλισμού που βρέθηκαν στην κατοχή του, τα οποία φέρεται να εξοφλήθηκαν μερικές ημέρες μετά από την παρέμβαση εισαγγελέα στην εταιρεία και την κατάθεση μαρτύρων. Ο εξοπλισμός αφορούσε τηλεπικοινωνιακές και ηλεκτρονικές συσκευές. Η γνησιότητα των τιμολογίων επιβεβαιώθηκε. Παρ' όλα αυτά ο Μητσοτάκης δήλωσε αθώος και ότι δεν εισέπραξε κανένα δώρο από την Siemens. Σε ερώτηση δημοσιογράφου πώς συνέβη και ο ίδιος και οι αδελφές του, Ντόρα Μπακογιάννη και Κατερίνα Μητσοτάκη, αγόρασαν τηλεφωνικό εξοπλισμό την ίδια χρονική περίοδο από την ίδια εταιρεία, εκείνος απάντησε πως «δεν υπάρχουνε πολλές εταιρείες που να προμηθεύουν τηλεφωνικά κέντρα στην αγορά». Για την υπόθεση αυτή, δεν ασκήθηκε ποινική δίωξη.

Συμφωνία των Πρεσπών 
Στην συζήτηση της Ολομέλειας της Βουλής για την κύρωση της Συμφωνίας των Πρεσπών, που διεξήχθη τον Ιανουάριο του 2019, ο Κυριάκος Μητσοτάκης ως αρχηγός της αξιωματικής αντιπολίτευσης τότε, κάλεσε, τους βουλευτές του αλλά και όλους τους βουλευτές, να καταψηφίσουν την συμφωνία, η οποία όπως υποστήριξε αποτελούσε «εθνική ήττα» και «εθνικό λάθος» που θα οδηγούσε τη χώρα σε περιπέτειες.  

Ωστόσο, μετά την ανάληψη της εξουσίας, τον Ιούλιο του 2019, η φρασεολογία άλλαξε, γεγονός που δεν διέφυγε της προσοχής της νέας αξιωματικής αντιπολίτευσης, του ΣΥΡΙΖΑ, που εγκάλεσε τον  Πρωθυπουργό, για «πατριδοκαπηλεία»  αλλά και του  Κινήματος Αλλαγής, που χαρακτήρισε τον πρωθυπουργό, «Ιανό» και το κόμμα του, «διπρόσωπο».

Αντιμετώπιση πανδημίας Covid-19 

Τον Δεκέμβριο του 2020 ο Κυριάκος Μητσοτάκης δέχτηκε κριτική έπειτα από τη δημοσίευση φωτογραφίας του από τις 29 Νοεμβρίου 2020 που τον εμφάνιζε να είναι βρίσκεται με άλλα άτομα στην Πάρνηθα χωρίς να φοράει μάσκα, ενώ η χρήση της ήταν υποχρεωτική και οι μετακινήσεις περιορισμένες. Σε άλλο περιστατικό, στις 6 Φεβρουαρίου 2021, κατά την επίσκεψή του στην Ικαρία  βρέθηκε στο σπίτι του βουλευτή της Νέας Δημοκρατίας Χριστόδουλο Στεφανάδη για γεύμα μαζί με δεκάδες άτομα ενώ ίσχυαν περιορισμοί στις συγκεντρώσεις, γεγονός για το οποίο του ασκήθηκε κριτική από κόμματα της αντιπολίτευσης και μέσα ενημέρωσης.  

Ο ίδιος ο πρωθυπουργός εμβολιάστηκε στις 27 Δεκεμβρίου 2020, την ημέρα που ξεκίνησαν οι εμβολιασμοί στην Ελλάδα. Η πρόταση για κοινό υγειονομικό πιστοποιητικό υιοθετήθηκε από την Ευρωπαϊκή Ένωση, ενώ και το σχέδιο της Ελλάδα για την αξιοποίηση της ευρωπαϊκής ενίσχυσης ύψους 31 δις επαινέθηκε από τους αξιωματούχους της ΕΕ. Στα μέσα Ιουλίου 2021 υπερψηφίστηκε ο υποχρεωτικός εμβολιασμός των υγειονομικών.

Σκάνδαλο παρακολουθήσεων

Ο πρώτος νόμος της κυβέρνησης του Κυριάκου Μητσοτάκη, τον Αύγουστο του 2019,ο νόμος για το επιτελικό κράτος, εκτός των άλλων ρυθμίσεων, έθεσε την ΕΥΠ και την ΕΡΤ κάτω από τον αποκλειστικό έλεγχο του πρωθυπουργικού γραφείου. Η αντιπολίτευση αντέδρασε κάνοντας λόγο για υπερσυγκέντωση εξουσιών στον πρωθυπουργό, γεγονός που αυξάνει την αδιαφάνεια στην άσκηση της εξουσίας καθώς και για πρωθυπουργοκεντρικό μοντέλο διακυβέρνησης.

Αρχές Αυγούστου του 2022, ο πρόεδρος του ΠΑΣΟΚ, Νίκος Ανδρουλάκης, αποκάλυψε ότι έγινε απόπειρα παρακολούθησης του κινητού του τηλεφώνου από κακόβουλο λογισμικό, κατ' εντολή της ΕΥΠ. Το ίδιο ισχυρίστηκαν και δυο δημοσιογράφοι, ο Θανάσης Κουκάκης και ο Σταύρος Μαλιχούδης. Η αντιπολίτευση και τα ΜΜΕ, ελληνικά και διεθνή, έκαναν λόγο για σκάνδαλο που πλήττει τη πολιτική ζωή και τη δημοκρατία.

Ο Κυριάκος Μητσοτάκης υποστήριξε ότι δεν γνώριζε - ως όφειλε - για το ζήτημα, και επέρριψε τις ευθύνες στον τότε διοικητή της υπηρεσίας, τον Παναγιώτη Κοντολέοντα, αλλά και στον γενικό γραμματέα του πρωθυπουργικού γραφείου, Γρηγόρη Δημητριάδη, αμφότεροι των οποίων παραιτήθηκαν σχεδόν αμέσως μετά τις καταγγελίες του Νίκου Ανδρουλάκη.

Συγκεκριμένα, υποστήριξε ότι η  αντικειμενική πολιτική ευθύνη αναλήφθηκε με την παραίτηση του Γρηγόρη Δημητριάδη, ενώ για την παακολούθηση του Ν. Ανδρουλάκη ανέφερε ότι ήταν λάθος απόφαση του διοικητή Κοντολέοντα, που δεν συνεκτίμησε σωστά την ιδιότητα του Ν. Ανδρουλάκη. Υπερασπίστηκε τη λειτουργία της υπηρεσίας πληροφοριών, θεωρώντας πως παράγει ωφέλιμο για το έθνος έργο, ενώ με την τοποθέτηση του νέου διοικητή, του έμπειρου πολιτικού προσώπου, διπλωμάτη Θεμιστοκλή Δεμίρη, θεώρησε ότι θα αποκατασταθεί το πολιτικό κριτήριο στις αποφάσεις παρακολούθησης.  Παράλληλα, πρότεινε αλλαγές που θα ενισχύσουν τον έλεγχο της Υπηρεσίας.

Συγγραφικό έργο 
 Οι Συμπληγάδες της Εξωτερικής Πολιτικής, (Πατάκης, Αθήνα 2006)

Δείτε επίσης 
Κυβέρνηση Κυριάκου Μητσοτάκη 2019

Παραπομπές

Εξωτερικοί σύνδεσμοι
Επίσημη ιστοσελίδα του Πρωθυπουργού της Ελληνικής Δημοκρατίας
Ιστοσελίδα Προέδρου της Νέας Δημοκρατίας

Πρωθυπουργοί της Ελλάδας
Βουλευτές εκλεγμένοι με τη Νέα Δημοκρατία
Έλληνες οικονομολόγοι
Κυ
Κυ
Βουλευτές Β' Αθηνών
Έλληνες υπουργοί Διοικητικής Μεταρρύθμισης και Ηλεκτρονικής Διακυβέρνησης
Βουλευτές Β2' Δυτικού Τομέα Αθηνών
Ηγέτες εν ενεργεία
Πολιτικοί της Νέας Δημοκρατίας
Απόφοιτοι του Πανεπιστημίου Χάρβαρντ
Έλληνες πολιτικοί του 21ου αιώνα